'एक्शन- ना बाबा ना' - BBC News हिंदी
http://www.bbc.com/hindi/entertainment/2011/08/110805_karina_raone_pn
शाहरुख़ खान की फ़िल्म 'रा वन' की मुख्य अभिनेत्री करीना कपूर का कहना हैं कि फ़िल्म साइन करते वक्त उनकी सबसे बड़ी चिंता ये थी कि कहीं उन्हें इस फ़िल्म में कोई एक्शन सीन ना करना पड़ जाए.
फ़िल्म की शूटिंग पूरी होने के मौक़े रखी गई पार्टी में पहुँची करीना कपूर ने कहा, “ जब ये फ़िल्म मेरे पास आई तो मैंने शाहरुख़ से कहा कि ये सुपर हीरो फ़िल्म है, भगवान के लिए मुझसे कोई एक्शन मत करवाइएगा, क्योंकि मुझे एक्शन करना बिलकुल पसंद नहीं है.”
करीना कहती हैं, “मैं सिर्फ़ अच्छा दिखना चाहती हूँ और कुछ अच्छे गाने करना चाहती हूँ और हमारी इस फ़िल्म में वो अच्छे गाने हैं.”
मुझे एक्शन करना बिलकुल पसंद नहीं है. मैं सिर्फ़ अच्छा दिखना चाहती हूँ और कुछ अच्छे गाने करना चाहती हूँ और हमारी इस फ़िल्म में वो अच्छे गाने हैं.
करीन कपुर, बॉलीवुड अभिनेत्री
करीना कहती हैं कि 'रा वन' बॉलीवुड की सबसे बड़ी फ़िल्म है और वो शाहरुख़ की शुक्रगुज़ार हैं कि उन्होंने इस फ़िल्म में उन्हें मौका दिया.
इस मौके पर करीना, शाहरुख़ की तारीफ़ करना नहीं भूली. करीना ने कहा, “ शाहरूख़ सबसे मोहक हैं और सबसे हॉट अभिनेता हैं.”
गौरतलब है कि शाहरुख़ ख़ान अपनी फ़िल्म में 'जीवन' नाम का किरदार निभा रहें हैं और फ़िल्म का नाम ख़लनायक के नाम पर रखा गया है. संजय दत्त और प्रियंका चोपड़ा इसमें अतिथि भूमिका में दिखाई देंगे.
दीपावली के पास रिलीज़ हो रही इस फ़िल्म के प्रति लोगों की दिलचस्पी पैदा करने के लिए शाहरुख़ खान ने एक साल पहले से ही फ़िल्म का प्रचार शुरु कर दिया है. शाहरुख़ ख़ान की इस फ़िल्म में अफ़्रीकी मूल के अमरीकी गायक एकॉन ने गाना भी गाया है.